避賊
作者：張嵲
朝代：宋

paragraphs: 避賊入深谷，乘桴復悠悠。
四顧江上山，群峰如薺稠。
是時雪霜霽，林壑氛霧收。
茂樹蔭石壁，澄潭深不流。
蓧蕩擁荒崗，衝飈忽颼飀。
山深水更佳，溪喧鳥啼幽。
平昔慕尋勝，所見良未儔。
舉世逢禍樞，我獨成兹遊。
暫賞興復闌，自誷寛百憂。
捨棹陟絕巘，林光與雲浮。
卻觀來時江，碧線縈長洲。
一室苟自安，兩飯無餘求。
彼蒼未厭亂，生民何時休。
傳聞敵人營，近在瀕漢州。
尚恐復飄轉，詎敢辭淹留。
已與農父言，傭耕事田疇。
耘耔紓井田，蠶績充衣裘。
尚享黄髮期，庶幾諧首丘。